BANPU ลบ 3% โบรกชี้เพิ่มทุนขาย “RO” 3:1 ยกเลิกวอร์แรนต์ 6 ราคาไดลูทเหลือ 9.80 บ.
BANPU ลบ 3% หลังปรับแผนเพิ่มทุนใหม่ขาย “RO” เป็น 3:1 และยกเลิกการออก BANPU-W6 ฟาก บล.โนมูระ พัฒนสิน ชี้วอร์แรนต์มีมูลค่า โดยพบว่าแบบเก่าเพิ่มทุนเป็นมูลค่ามากกว่าแบบใหม่เล็กน้อย ดังนั้น หากคิดจากราคา 13.80 บาท แบบเก่า (RO 4:1) ราคาใหม่ ที่ 10.00 บาท ขณะที่แบบใหม่ (RO 3:1) ราคาใหม่ 9.80 บาท แย่กว่าเดิมเล็กน้อยลดลงราว 2%
BANPU ลบ 3% โดย ณ เวลา 11.45 น.อยู่ที่ระดับ 13.40 บาท ลบ 0.40 บาท โบรกชี้เพิ่มทุนขาย RO ใหม่ 3:1 ยกเลิกวอร์แรนต์ 6 ราคาไดลูทเหลือ 9.80 บ.
21 ก.ค. 2564

ผู้สื่อข่าวรายงานว่า วันนี้(21ก.ค.64) ราคาหุ้นบริษัท บ้านปู จำกัด (มหาชน) หรือ BANPU ณ เวลา 11.45 น.อยู่ที่ระดับ 13.40 บาท ลบ 0.40 บาท หรือ 2.90% ด้วยมูลค่าซื้อขาย 1.07 พันล้านบาท

โดยวานนี้(20ก.ค.64) บริษัท บ้านปู จำกัด (มหาชน) หรือ BANPU ผู้นำด้านพลังงานที่หลากหลายในระดับนานาชาติ รายงานมติที่ประชุมคณะกรรมการบริษัทเรื่องการปรับรายละเอียดการออกหุ้นเพิ่มทุน (แทนมติเดิม เมื่อวันที่ 30 มิถุนายน 2564) เพื่อให้สอดคล้องกับประกาศคณะกรรมการกำกับตลาดทุนที่ ทจ. 34/2551 เรื่อง การขออนุญาตและการอนุญาตให้เสนอขายใบสำคัญแสดงสิทธิที่จะซื้อหุ้นที่ออกใหม่และหุ้นที่ออกใหม่เพื่อรองรับใบสำคัญแสดงสิทธิ ลงวันที่ 15 ธันวาคม 2551 (และที่ได้แก้ไขเพิ่มเติม) ที่จำนวนหุ้นทั้งหมดที่สำรองไว้เพื่อรองรับการใช้สิทธิของใบสำคัญแสดงสิทธิ (Warrant) ทุกรุ่นของบริษัทรวมกันไม่เกินร้อยละ 50 ของจำนวนหุ้นที่จำหน่ายได้แล้วทั้งหมดของบริษัท 
จากมติคณะกรรมการบริษัทรายละเอียดใหม่ของการออกหุ้นเพิ่มทุน คือ เพิ่มทุนจดทะเบียนบริษัทฯ จำนวน 5,074,581,513 บาท  จากเดิม 5,074,581,515 บาท เป็นจำนวน 10,149,163,028 บาท ในมูลค่าที่ตราไว้หุ้นละ 1 บาท โดยเพิ่มทุนในอัตราส่วน 3 หุ้นเดิม ต่อ 1 หุ้นเพิ่มทุน หรือจำนวนไม่เกิน 1,691,527,171 หุ้น เพื่อเสนอขายหุ้นสามัญเพิ่มทุนแก่ผู้ถือหุ้นเดิมตามสัดส่วนการถือหุ้น ที่ราคาหุ้นละ 5 บาท โดยจะไม่จัดสรรหุ้นเพิ่มทุนนี้แก่ผู้ถือหุ้นที่จะทำให้บริษัทฯ มีหน้าที่ตามกฎหมายต่างประเทศ ผู้ถือหุ้นสามารถจองซื้อหุ้นเพิ่มทุนที่ออกใหม่เกินสิทธิของตนได้ (Oversubscription)
สำหรับผู้ถือหุ้นที่ได้รับการจัดสรรหุ้นเพิ่มทุนครั้งนี้จะได้รับใบสําคัญแสดงสิทธิที่จะซื้อหุ้นสามัญของบริษัทฯ 2 รุ่นคือ BANPU-W4 และ BANPU-W5 ชนิดระบุชื่อผู้ถือและโอนเปลี่ยนมือได้ ในอัตราส่วน 1 หุ้นสามัญเพิ่มทุนต่อ 1 หน่วยใบสําคัญแสดงสิทธิของแต่ละรุ่น โดยมีราคาใช้สิทธิในแต่ละรุ่นที่ 5 บาทต่อหุ้น และ 7.5 บาทต่อหุ้น ตามลำดับ และจะมีการนำ BANPU-W4 และ BANPU-W5 เข้าจดทะเบียนในตลาดหลักทรัพย์แห่งประเทศไทย สำหรับการจัดสรรหุ้นเพิ่มทุนมีรายละเอียดดังต่อไปนี้
นางสมฤดี ชัยมงคล ประธานเจ้าหน้าที่บริหาร บริษัท บ้านปู จำกัด (มหาชน) กล่าวว่า “คณะกรรมการบริษัทพิจารณาไตร่ตรองการปรับรายละเอียดการออกหุ้นเพิ่มทุนอย่างถี่ถ้วน เพื่อให้เป็นไปตามกฎระเบียบของคณะกรรมการกำกับตลาดทุน ควบคู่ไปกับการคำนึงถึงสิทธิประโยชน์ของผู้ถือหุ้นเป็นสำคัญ
โดยการปรับอัตราส่วนหุ้นเพิ่มทุนเป็น 3 หุ้นเดิม ต่อ 1 หุ้นเพิ่มทุน พร้อมกับมอบใบสําคัญแสดงสิทธิที่จะซื้อหุ้นสามัญของบริษัทฯ 2 รุ่นคือ BANPU-W4 และ BANPU-W5 ซึ่งนับเป็นการเพิ่มสภาพคล่องให้ผู้ถือหุ้น เนื่องจากระยะเวลาการแปลงสภาพใบสำคัญแสดงสิทธิเป็นหุ้นที่สั้นลง พร้อมกันนี้ผู้ถือหุ้นยังได้รับผลประโยชน์ด้านต้นทุนในการแปลงใบสำคัญแสดงสิทธิเป็นหุ้นที่ต่ำลง 
ทั้งนี้ เงินที่ได้รับจากการเพิ่มทุน บ้านปูจะนำไปลงทุนเพื่อสร้างระบบนิเวศทางธุรกิจที่แข็งแกร่ง พร้อมส่งมอบอนาคตพลังงานเพื่อความยั่งยืน (Smarter Energy for Sustainability) รวมทั้งสร้างผลตอบแทนที่ดีสม่ำเสมอในระยะยาวให้แก่ผู้ถือหุ้นและนักลงทุนในระยะยาว”
บ้านปูจะนำเสนอมติคณะกรรมการบริษัทดังกล่าวต่อที่ประชุมวิสามัญผู้ถือหุ้น (Extraordinary General Meeting: EGM) ครั้งที่ 1 ประจําปี 2564 ให้พิจารณาอนุมัติ ในจันทร์ที่ 9 สิงหาคม 2564 เวลา 13.00 น. ทั้งนี้ ผู้ถือหุ้นบ้านปูที่จะได้รับสิทธิจองซื้อหุ้นเพิ่มทุน จะต้องถือครองหุ้นบ้านปูให้เสร็จสิ้นก่อนวันขึ้นเครื่องหมาย XR ในวันที่ 16 สิงหาคม 2564 หรือภายในวันที่ 13 สิงหาคม 2564 โดยมีระยะการใช้สิทธิจองซื้อหุ้นเพิ่มทุน ระหว่างวันที่ 6-17 กันยายน 2564
การวางแผนกลยุทธ์การจัดสรรเงินลงทุนในครั้งนี้เป็นไปเพื่อการสร้างการเติบโตอย่างยั่งยืนที่สอดคล้องกับเทรนด์พลังงานโลกและหลัก ESG ซึ่งคำนึงถึงประเด็นด้านสิ่งแวดล้อม (Environment) ความรับผิดชอบต่อสังคม (Social) และการกำกับดูแลกิจการที่ดี (Governance) ของ 3 กลุ่มธุรกิจ ได้แก่ กลุ่มธุรกิจแหล่งพลังงาน กลุ่มธุรกิจผลิตพลังงาน และกลุ่มธุรกิจเทคโนโลยีพลังงาน ภายใต้กลยุทธ์ Greener &amp; Smarter ทั้งนี้ เพื่อขับเคลื่อนให้บริษัทฯ บรรลุเป้าหมายการมี EBITDA จากธุรกิจพลังงานสะอาดและเทคโนโลยีพลังงานในสัดส่วนมากกว่าร้อยละ 50 ภายในปี 2568
บล.โนมูระ พัฒนสิน ระบุในบทวิเคราะห์ฯว่า BANPU Update วานนี้แจ้งตลาดหลักทรัพย์ว่า คณะกรรมการบริษัทมีมติให้แก้ไขรายละเอียดต่าง ๆ ในวาระที่เกี่ยวข้องกับการออกและเสนอขายใบสำคัญแสดงสิทธิที่จะซื้อหุ้นสามัญ (W) และการจัดสรรหุ้นเพิ่มทุน ดังนี้ ปรับอัตราส่วนเพิ่มทุนจาก 4:1 เป็น 3:1 และยกเลิกการออก W6 (คง W4 ราคาใช้สิทธิ 5 บาท อายุ 2 ปี และ W5 ราคาใช้สิทธิ์ 7.5 บาท อายุ 2 ปี)
ฝ่ายวิจัยมองผลกระทบ EPS dilute เท่าเดิมที่ 50% แต่ Price dilution เนื่องจาก W ทั้ง 2 ตัว ITM ดังนั้น W มีมูลค่า และพบว่าแบบเก่าเพิ่มทุนเป็นมูลค่ามากกว่าแบบใหม่เล็กน้อย  ดังนัน คิดจากราคาปัจจุบันที่ 13.80 บาท  แบบเก่า (RO 4:1) ราคาใหม่  = 10.00 บาท และ แบบใหม่ (RO 3:1) ราคาใหม่ = 9.80 บาท แย่กว่าเดิมเล็กน้อยราว -2%
ด้านบล.กสิกรไทย ระบุว่า BANPU ผลกระทบราคาหุ้นน้อยลงจากแผนการเพิ่มทุนคงคำแนะนำ “ถือ” แต่ลดงราคาเป้าหมายเป็น 14.3 บาท อย่างไรก็ดี เล็งเห็นทิศทางกำไรที่ดีในไตรมาส 2-3/64 ที่จะมาช่วยหนุนราคาหุ้นในระยะสั้นได้
โดย BANPU ปรับแผนการเพิ่มทุนด้วยการปรับอัตราส่วน RO เป็น 3:1 ยกเลิก BANPU-W6 รวมถึงปรับจำนวนหุ้นและราคาใช้สิทธิ W5 เงินที่ได้รับทั้งหมดจะปรับลดลง 7% ผลกระทบต่อกำไรจะยังอยู่ที่ 50% แต่ผลกระทบราคาตลาดของหุ้นจะปรับลดลง 2 ppts มาอยู่ที่ 27%